โบรกฯมอง SET ไซด์เวย์หลังขึ้นเยอะ วิตก “โควิด” ในประเทศ – ฟันโฟลว์ไหลออก
โบรกฯมอง SET ไซด์เวย์หลังขึ้นเยอะ วิตก “โควิด” ในประเทศ – ฟันโฟลว์ไหลออก
7 ม.ค. 2564

นายเกษม พันธ์รัตนมาลา กรรมการ และหัวหน้าฝ่ายวิจัย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยเช้านี้คาดว่าจะแกว่งไซด์เวย์ทั้งในแดนบวก-ลบ หลังจากช่วง 2-3 วันที่ผ่านมาตลาดฯปรับตัวขึ้นไปมากแล้ว ขณะที่จำนวนผู้ติดเชื้อไวรัสโควิด-19 ในประเทศยังเพิ่มขึ้นอยู่มาก และนักลงทุนต่างชาติเริ่มทยอยขายออกมาด้วย ทำให้ Sentiment ตลาดบ้านเราอาจไม่ดีเท่าตลาดต่างประเทศ
โดยตลาดหุ้นในภูมิภาคเอเชียเช้านี้เคลื่อนไหวในแดนบวกตามดาวโจนส์ ขานรับข่าวสำนักงานยาแห่งยุโรป (EMA) และคณะกรรมาธิการยุโรป (EC) ประกาศอนุมัติการใช้วัคซีนต้านไวรัสโควิด-19 ของบริษัทโมเดอร์นา อิงค์ ใน EU ซึ่งเพิ่มความหวังว่ายุโรปจะสามารถควบคุมการแพร่ระบาดของโรคโควิด-19 ได้
นอกจากนี้ ยังคาดการณ์ว่าพรรคเดโมแครตจะกวาดชัยชนะในการเลือกตั้งสมาชิกวุฒิสภารอบสองในรัฐจอร์เจีย ซึ่งจะปูทางสำหรับการออกมาตรการกระตุ้นเศรษฐกิจรอบใหม่ ซึ่งอาจจะทำให้เงินดอลลาร์สหรัฐฯอ่อนค่าลง และมีโอกาสไหลเข้ามาในภูมิภาคอื่นนอกสหรัฐฯ
พร้อมให้แนวรับ 1,480 จุด ส่วนแนวต้าน 1,500-1,520 จุด
 